和鮮于大受崇先觀餞別曾元中
作者：陳師道
朝代：宋

paragraphs: 此別未爲遠，兩都東西州。
情親有乖隔，江湖成阻脩。
脫塵度翠密，徐行當尋幽。
各有惜別懷，共此一日留。
意合豈待約，酒盡不更求。
闕詞固未可，忍手亦何猶。
坐有黄冠師，未解逍遥遊。
興來我與共，醉罷君當休。
僧房火可親，此樂行且謀。
萬事自糾紛，高懷元一丘。